Ich wolde niht erwinden
Ich wolde niht erwinden·
ich ritte vs mit winden ·
húre in kvͤlen winden·
gegen der stat ze winden·
ich wolt uberwinden·
ein maget sach ich winden·
wol si garn want·

Do sprach dv́ seldebere·
dv bist mir gebere·
stille vnd offenbere·
dv bist froͤidebere·
kvme ich dich verbere·
dv́ dich ie gebere·
got der gebe ir gv̊t·

IR svnt úch erlǒben·
ringens vf der lǒben·
lant die linden lǒben·
ir svnt mir gelǒben·
hant ir den gelovben·
ir brechent bottenlǒben·
lihter die stein want·

Dv solt mir bescheiden·
ist der krieg gescheiden·
den dv soltest scheiden·
dv bist so bescheiden·
dv́ welt mv̊s ê verscheiden·
ê dc wir vns scheiden·
trvt geselle gv̊t·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse